**Copenhagen Sprint 2025: Sådan påvirkes trafikken under Danmarks første World Tour-cykelløb for mænd og kvinder**

*Den 21. og 22. juni 2025 bliver Danmark og hovedstadsområdet centrum for international cykelsport, når World Tour-løbet Copenhagen Sprint afvikles med deltagelse af verdens bedste kvindelige og mandlige cykelryttere.*

Løbene afholdes over to dage med start i Roskilde og mål i hjertet af København. Lørdag kører kvinderne, og søndag tager herrerne turen.   
Det bliver en cykelfest uden lige, men det vil også betyde ændringer i trafikken, som borgere og trafikanter bør forberede sig på.

**Ruten går fra Roskilde over Nordsjælland til rundstrækning i København**

Ruten for kvinderne og mændene er næsten den samme, dog har mændenes rute nogle ekstra sløjfer omkring Frederikssund og Fredensborg. Rytterne starter i Roskilde ved Vikingeskibsmuseet og derefter går turen nordpå til Frederikssund, gennem Hillerød forbi Fredensborg, videre til Humlebæk og ned forbi Furesøen gennem Ballerup. Cyklisterne kommer således ind mod København vestfra og ender på en rundstrækning i København med målstreg ved Statens Museum for Kunst.

**Tobias Hoff, direktør for Copenhagen Sprint, udtaler:**

*”Vi glæder os meget til at få besøg af nogle af verdens bedste cykelryttere til Danmarks første World Tour-løb for mænd og kvinder. Løbet kommer til at påvirke trafikken på og omkring ruten både lørdag den 21. og søndag den 22. juni, og det er vigtigt for os at gøre opmærksom på, så både trafikanter, borgere og ryttere får den bedst mulige oplevelse.”*

**Trafikpåvirkningen er størst i Roskilde og København**

Hele ruten og tilstødende sideveje lukkes for biltrafik ca. 60 minutter, før feltet ankommer. Vejene genåbnes løbende, så snart feltet og følgebilerne har passeret.    
Trafikpåvirkningen vil være størst i startbyen Roskilde omkring Vikingeskibsmuseet og på hele rundstrækningen i København.

Rundstrækningen i København vil være spærret fra lørdag morgen kl. 05 til søndag aften kl. 22, hvilket vil have væsentlig betydning for både privat og kollektiv trafik i byen. Vi anbefaler, at man bevæger sig rundt i København på cykel med metro eller til fods.

Motorvejene bliver ikke påvirket af cykelløbet og vil være åbne hele weekenden.

**Vi anbefaler følgende:**

* Planlæg din rute, så du undgår de veje, cykelløbet passerer.
* Tjek Rejseplanen for ændringer i busser og tog.
* Find opdateret trafikinformation på www.trafikinfo.dk.
* Lyt til DR P4 Trafik, når du kører.
* Planlæg i god tid, hvis du skal ud at se cykelløbet – og benyt cyklen, hvis du har mulighed for det.

**Copenhagen Sprint: Mere end et cykelløb**

Copenhagen Sprint er ikke blot sport – det er en hyldest til cykling som kultur og hverdagstransport. Cykelfesten kulminerer med en spektakulær afslutning i København med sideevents, folkecykelløb, en gratis cykelfestival og et internationalt cykeltopmøde. Det bliver en weekend, hvor cyklen er i centrum – og hele Danmark er inviteret.

Læs mere om Copenhagen Sprint og trafikpåvirkningen her: [www.copenhagensprint.com](http://www.copenhagensprint.com/)

For forespørgsler om interview vedrørende trafikpåvirkningen i forbindelse med Copenhagen Sprint, kontakt venligst direktør Tobias Hoff gennem Marie Drotner Frost: [marie@copenhagensprint.com](mailto:marie@copenhagensprint.com) / 6064 2345

Bag Copenhagen Sprint står en national partnerkreds bestående af Københavns Kommune, Roskilde Kommune, staten, Sport Event Denmark, Wonderful Copenhagen, Danmarks Cykle Union og Copenhagen Sprint eventselskabet, som forestår planlægningen og afviklingen af løbet.