**Verdenseliten stiller til start i Copenhagen Sprint**

*Så er de deltagende hold til det nye danske World Tour-løb, Copenhagen Sprint, på plads. Og det er verdenseliten, der kommer til København 21.-22. juni. Tolv kvindelige og ti mandlige World Tour-hold stiller til start sammen med en række Pro Teams og et dansk landshold for både kvinder og mænd.*

Den øjeblikkelige indehaver af Giroens lyserøde førertrøje, Mads Pedersen, står formentlig på startstregen i Roskilde, når første udgave af Copenhagen Sprint bliver kørt søndag 22. juni. I hvert fald er hans hold, Lidl-Trek, blandt de 24 mandlige hold, der deltager i det nye danske World Tour-løb.

Et kig på ruten, der starter i Roskilde – bare 30 km fra Tølløse, hvor Mads Pedersen voksede op – afslører da også, at rytteren, der allerede har vundet tre etaper i årets Giro d’Italia, er blandt favoritterne, når Copenhagen Spring skal afgøres på Sølvgade foran Statens Museum for Kunst.

På målstregen kan Mads Pedersen dog formentlig se frem til hård kamp fra blandt andre Kaden Groves, Olav Kooij, Dylan Groenewegen og sin unge landsmand Tobias Lund Andresen. I hvert fald er Alpecin-Deceuninck, Team Visma/Lease a Bike, Team Jayco AlUla og Team Picnic PostNL blandt de mandlige World Tour-hold, der også tæller Arkea-B&B Hotels, Bahrain-Victorius, Cofidis, Intermarché-Wanty og Red Bull-BORA-Hansgrobe.

De får selskab af 13 Pro Teams, som blandt andet tæller Israel-Premier Tech, Lotto, Q36,5 Pro Cycling Team, Euskaltel-Euskadi og det norske Uno-X Mobility med mange danskere.

**Løbsdirektøren tror på spændende løb**

De deltagende hold har endnu ikke sat navne på de ryttere, der skal køre turen fra Roskilde over Nordsjælland til København, hvor der afsluttes med en rundstrækning på 11 km. Alligevel glæder løbsdirektør Jesper Tikiøb sig over det stærke lineup af cykelhold, og han forventer et spændende cykelløb.

*”Det er to stærke felter, og jeg tør godt sige, at der er garanti for et rigtigt spændende cykelløb hos både mændene og kvinderne. Der er muligvis lagt op til en sprinterafslutning, men der venter en varieret rute med masser af muligheder for at drille sprinterholdene, og når jeg ser de to lineups, er jeg sikker på, at det kommer til at ske,”* siger Jesper Tikiøb, der også glæder sig over deltagelse af de to danske landshold:

*”De endelige deltagerlister har vi først 72 timer inden løbet, men med de to landshold sikrer vi, at publikum kan se frem til en masse danske ryttere, som helt sikkert kommer til at indtage centrale roller – enten ved at vise sig frem eller ved at styre deres hold sikkert frem mod rundstrækningen i København.”*

**Stærkt felt til kvindernes løb**

Som sagt tæller kvindernes felt 12 World Tour-hold. Hertil fire Pro Teams, seks Continental-hold og landsholdet. Det kan betyde deltagelse af Emma Norsgaard Bjerg, Lidl-Trek, og Uno-X Mobility-rytterne Alberte Greve og Rebecca Koerner. Med hold som Team Visma/Lease a Bike, UAE Team ADQ, Team Picnic PostNL, Liv AlUla Jayco og Team SD Worx-Protime blandt deltagerne er der også gode muligheder for masser af stærke, udenlandske sprintere i feltet, når det går løs lørdag 21. juni.

Bag Copenhagen Sprint står en national partnerkreds bestående af Københavns Kommune, Roskilde Kommune, staten, Sport Event Denmark, Wonderful Copenhagen, Danmarks Cykle Union og Copenhagen Sprint eventselskabet, som forestår planlægningen og afviklingen af løbet.

Bliv klogere på Copenhagen Sprint på [www.copenhagensprint.com](http://www.copenhagensprint.com/).

For yderligere oplysninger, kontakt: Morten Hopballe, pressekontakt, Copenhagen Sprint, T 3135 3007, M [mh@kommpress.dk](mailto:mh@kommpress.dk)

**Fakta: Deltagende hold ved Copenhagen Sprint**

**Mænd**

* Lidl-Trek
* Alpecin-Deceuninck
* Team Visma/Lease a Bike
* Cofidis
* Red Bull-BORA-Hansgrobe.
* Bahrain-Victorius
* Team Jayco AlUla
* Team Picnic PostNL
* Arkea-B&B Hotels
* Intermarché-Wanty
* Israel - Premier Tech
* Lotto
* Q36,5 Pro Cycling Team
* Euskaltel-Euskadi
* Uno-X Mobility
* Totalenergies
* Burgos-Burpellet-BH
* Caja Rural-Seguros RGA
* Solution Tech Vini Fantini
* Team Flanders-Baloise
* Tudor Pro Cycling Team
* Unibet Tietma Rockets
* Team Polti VisitMalta
* Det danske landshold

**Kvinder**

* Canyon/SRAM Zondacrypto
* Lidl-Trek
* Human Powered Health
* Team SD Worx-Protime
* Uno-X Mobility
* Ceratizit Pro Cycling Team
* Liv-AlUla-Jayco
* Team Picnic PostNL
* Roland
* UAE Team ADQ
* Team Visma/Lease a Bike
* AG Insurance-Soudal Team
* Cofidis Women Team
* Volkerwessels Cycling Team
* Winspace Orange Seal
* Arkea-B&B Hotels
* Bepink-Imatra-Bongioanni
* Das-Hutchinson
* DD Group Pro Cycling Team
* CJ O’Shea Racing Team
* Team Coop-Repsol
* Hess Cycling Team
* Det danske landshold

**Fakta om Copenhagen Sprint**

* Copenhagen Sprint består af to professionelle løb – et elitecykelløb for både kvinde- og herreryttere – samt et folkecykelløb.
* Kvindeløbet afvikles lørdag 21. juni 2025.
* Herreløbet afvikles søndag 22. juni 2025.
* Folkecykelløb er for alle og foregår på ruten i de københavnske gader lørdag 21. juni. Det er gratis at deltage.
* Folkefest og cykelfestival i Roskilde, København og rundt på ruten med hot spots og aktiviteter for børn, voksne, turister og cykelfans. Der vil bl.a. være cykelfestival ved målområdet i København. Frivillige foreninger, erhvervsliv og organisationer inddrages, så vi sammen skaber en cykelfest, der involverer alle cykelelskende danskere.
* Som del af cykeleventen afholdes et politisk topmøde. Cykeltopmødet sætter rammen for nye strategiske samarbejder, der kan fremme hverdagscyklisme i Danmark og resten af verden.

**Fakta om ruten**

Ruten starter i Roskilde og løber nordpå til Frederikssund, gennem Hillerød ved Frederiksborg Slot og forbi Fredensborg ud til Louisiana ved Humlebæk. Derfra køres ned forbi Furesøen gennem Ballerup, inden feltet kommer ind i København via Roskildevej og efter Frederiksberg rammer den 11 km lange rundstrækning ved Nørrebros Runddel. Opløbsstrækningen er på Sølvgade ved Statens Museum for Kunst.

* Ruten for kvinder er 151 km, heraf 120 km fra Roskilde til København efterfulgt af tre omgange på rundstrækningen i København.
* Ruten for mænd er 236 km, heraf 180 km fra Roskilde til København efterfulgt af fem omgange på rundstrækningen i København.